Isaac Merritt Singer

Životopis

Narodil sa v rodine nemeckého emigranta zo Saska Adama Singera a jeho prvej manželky Ruth. Jeho otec si otvoril v novej domovine opraváreň a Isaac v nej začal pracovať ako učeň, keď mal 19 rokov. Zostal tu však len niekoľko mesiacov, potom odišiel s potulnou skupinou hercov, aby sa stal jedným z nich. Jeho príjem v tej dobe pochádzal striedavo z práce opravára a herca. V roku 1830 sa oženil s Catherine Maria Haleyovou.
V roku 1835 sa s Catherine a svojím synom Williamom presťahoval do New Yorku, kde pracoval v predajni tlače. V roku 1836 odišiel z mesta ako agent skupiny hercov, cestujúcich cez Baltimore, kde sa stretol s Mary Ann Sponslerovou, ktorú požiadal o ruku. Vrátil sa do New Yorku, kde sa jemu a Catherine narodila v roku 1837 dcéra Lillian. Keď Mary Ann prišla do New Yorku a zistila, že Singer je už ženatý, vrátila sa spolu s ním do Baltimoru, kde sa predstavovali ako manželia. Ich syn Isaac sa narodil v roku 1837.

Prvé vynálezy

V roku 1839 Singer získal svoj prvý patent na stroj na vŕtanie skál, ktorý sa predával za 2 000 dolárov. To bolo viac peňazí, než mal kedykoľvek predtým, a zoči-voči tomuto finančnému úspechu sa rozhodol vrátiť ku kariére herca. Odišiel na turné, vytvoril hereckú spoločnosť známu ako "Merritt Players" (Merrittovi herci), a na javisku sa objavoval ako "Isaac Merritt", spolu s Mary Ann, ktorá si hovorila "Mrs. Merritt" (pani Merrittová). Ich turné trvalo približne 5 rokov.
V roku 1844 Singer prijal prácu vo Fredericksburgu v Ohiu, ale rýchlo sa v roku 1846 presťahoval do Pittsburghu v Pensylvánii, kde si zriadil dielňu na spracovanie dreva. Tu vyvinul a nechal si 10. apríla 1849 patentovať "stroj na rezanie dreva a železa".

Šijacie stroje

Vo veku 38 rokov s dvoma manželkami a 8 deťmi zbalil svoju rodinu a presťahoval sa späť do New Yorku, kde dúfal, že nájde odbyt pre svoj stroj. Získal zálohu na výstavbu prototypu, a získal tiež podporu na výrobu jedného z jeho strojov aj v Bostone. Singer prišiel do Bostonu v roku 1850, aby postavil stroj v obchode Orsona C. Phelpsa, kde boli konštruované šijacie stroje dvojice Lerow a Blodgett. Avšak príkazy pre jeho stroj neboli pripravené, a tak sa Phelps spýtal Singera, či sa môže pozrieť na šijací stroj, ktorý sa ťažko ovládal a taktiež ťažko vyrábal. Singer poznamenal, že šijací stroj by mal byť spoľahlivejší, ak sa bude pohybovať v priamej línii a nie v kruhu, s rovnou ihlou a nie so zakrivenou.
Singer opäť získal finančnú podporu od George B. Ziebera, a stal sa spolu s Phelpsom jeho partnerom v "Jenny Lind Sewing Machine", spoločnosti pomenovanej podľa Jenny Lindovej, švédskej opernej speváčke. Singerov prototyp stroja sa stal prvým z praktických šijacích strojov. 12. augusta 1851 naň získal patent. Keď bol napokon predávaný, rýchlo sa z Jenny Lind premenoval na Singerov šijací stroj.

Vlastná firma

V roku 1856 vznikla spoločnosť I. M. Singer & Co, zaoberajúca sa výrobou šijacích strojov, z ktorých sa v roku 1856 vyrobilo 2564 kusov a v roku 1860 to bolo už 13 000 kusov predaných v obchode na Mott Street v New Yorku. Singerove stroje sa začali vyvážať i do Európy, kde mali slúžiť krajčírom. Časom sa začali predávať i do domácností. V Clydebank neďaleko Glasgowa založil novú továreň, neskôr vznikli pobočky spoločnosti aj v Paríži a v Rio de Janeiro.

Rozrastajúca sa rodina

Finančný úspech umožnil Singerovi kúpiť sídlo na Piatej Avenue, do ktorej sa presťahoval so svojou druhou rodinou. V roku 1860 sa rozviedol so svojou prvou manželkou Catherine z dôvodu jej cudzoložstva so Stephenom Kentom. Singer naďalej žil s Mary Ann, až kým ho neuvidela sediaceho v aute vedľa Mary McGonigalovej, zamestnankyne, ktorú Mary Ann dôvodne podozrievala, že v tom čase už porodila Isaacovi Singerovi päť detí. Priezvisko Matthews sa používalo pre celú jeho rodinu. Mary Ann (stále si hovoriaca "pani Singerová") dala manžela uväzniť za domáce násilie. Singer bol prepustený na kauciu a zneuctený utiekol do Londýna, kam so sebou vzal Mary McGonigalovú. Dôsledkom toho bolo, že bola objavená ďalšia jeho rodina: mal "manželku" Mary Eastwoodovú Waltersovú a dcéru Alice Eastwoodovú na dolnom Manhattane, ktoré obe prijali priezvisko Merrittová. Do roku 1860 Singer splodil a uznal za svoje 18 detí (16 z nich prežilo) so štyrmi ženami.
Kým bol v Londýne, Mary Ann podnikla právne kroky na to, aby sa mohla vydať za Johna E. Fostera. Singer medzitým obnovil svoju známosť s Isabellou Eugenie Boyerovou, Francúzkou, s ktorou žil v Paríži v roku 1860. Tá opustila manžela a 13. júna 1863 sa vydala za Singera pod menom Isabella Eugenie Sommervillová, pretože bola tehotná. Mary Ann z nepochopiteľných dôvodov nezažalovala Singera za bigamiu.

Posledné roky

V roku 1863 bola I. M. Singer & Co. rozpustená po spoločnej dohode a pokračovala v obchode pod menom "The Singer Manufacturing Company". Singer sa už nepodieľal na každodennom manažmente podniku, ale pracoval ako člen správnej rady a bol hlavným akcionárom. Teraz sa začal venovať rozšíreniu novej rodiny: mohol mať asi šesť detí s manželkou Isabellou. Presťahoval sa s rodinou do Paríža a do USA sa už nevrátil. Utekajúc pred francúzsko-pruskou vojnou býval v Londýne, potom v Paigntone (neďaleko Torquay) na devonskom pobreží, kde postavil veľký dom nazvaný Oldway Mansion. Sem priviedol niekoľko zo svojich detí, aby v ňom žili. Deväť dní po svadbe svojej dcéry Alice Merrittovej s Williamom Alonsom Paulom La Grove, Singer zomrel na ochorenie srdca a zápal priedušiek. Pochovaný je na cintoríne v Torquay.

Pozostalosť, dedičstvo a jeho rodina

Singer zanechal po sebe asi 14 miliónov dolárov a dve vôle. Mary Ann prehlásil za legitímnu "pani Singerovú" a Isabella bola uznávaná ako legálna vdova. Isabella sa následne vydala za belgického hudobníka Victora Reubsaeta. Singerove 18. dieťa, Winnaretta Singerová, sa v roku 1887 vydala za princa Louisa de Scey-Montbéliard vo veku 22 rokov. Po anulovaní tohto manželstva v roku 1891 sa v roku 1893 vydala za princa Edmonda de Polignac. Ďalšia zo Singerových dcér, Isabelle-Blanche Singerová (narodená v roku 1869), sa vydala za Jeana, vojvodu Decazes a porodila dcéru Daisy Fellowesovú, módnu ikonu a šéfredaktorku časopisu Harpers Bazaar. Isabella spáchala v roku 1896 samovraždu. Brat Winnaretty a Isabelle, Paris Singer, mal dieťa s Isadorou Duncanovou. Ďalší brat, Washington Singer, sa stal bohatým darcom univerzity na juhozápade Anglicka, ktorá sa neskôr stala Exeterskou univerzitou; jedna z budov nesie na jeho počesť jeho meno.